Parys-boere waarskynlik eers in 2021 gevonnisDie Parys-boere wat aangekla word van moord verskyn weer in die hof. (Foto: Tania Heyns) Die vyf boere van Parys in die Vrystaat wat vroeër skuldig bevind is aan aanranding ná die dood van twee vermeende plaasaanvallers in 2016, sal waarskynlik eers volgende jaar gevonnis word. Boeta van der Westhuizen, sy seun Loedie van der Westhuizen, Anton Loggenberg, sy seun Cor Loggenberg en Miela Jansen van Vuuren sal in Desember vir die soveelste keer in die hof verskyn wanneer getuienis ter strafversagting sal voortgaan. Die saak is vir 14 en 15 Desember op die hofrol geplaas. “Ek voorsien nie dat die saak dan al afgehandel gaan word nie,” sê Piet Pistorius, die verdediging se regsverteenwoordiger. Getuienis van ŉ maatskaplike werker ter strafversagting, asook dié van Rikki van der Westhuizen, Boeta se vrou en Loedie se ma, is reeds in Augustus aangehoor nadat uitspraak in Mei gelewer is. Rikki het onder meer in die hof getuig oor die uitwerking wat die saak op haar gesin gehad het, asook die verwoestende uitwerking wat dit sal hê indien haar gesinslede tronkstraf opgelê sou word. “Ons het gevorder, maar moes uitstel om die moontlikheid van korrektiewe toesig as gepaste vonnis en alternatief tot gevangenisstraf te ondersoek. Ons beoog om daardie getuienis volgende maand in die hof aan te bied,” sê Pistorius. Die beskuldigdes is in Mei vanjaar onskuldig bevind aan moord op Tjixa en Simon Jubeba in Januarie 2016, maar wel skuldig bevind aan aanranding. Hul medebeskuldigde, kapt. Henk Prinsloo, is vrygespreek van alle aanklagte. Dít nadat die ses beskuldigdes se verhoor reeds in Mei 2017 begin het en sedertdien talle kere uitgestel is. Pistorius sê die uitgerekte verhoor van meer as drie jaar lank is baie traumaties vir die beskuldigdes. “Hul lewe staan stil. Hulle kan nie vir die toekoms beplan nie. Van hulle is boere en ander is jong manne wat wou gaan studeer.” Maroela Media het vroeër berig die staat het gedurende die verhoor beweer die beskuldigdes was deel van ŉ groep boere wat op 6 Januarie 2016 vir Tjixa en Jubeba op die plaas Swartklip aangekeer en só erg aangerand het dat hulle later in die hospitaal aan hul beserings beswyk het. Regter Corne van Zyl het egter in haar uitspraak gesê sy kan nié die beskuldigdes aan moord skuldig bevind na aanleiding van prof. Jan Botha, ŉ afgetrede forensiese patoloog, se getuienis vir die verdediging nie. Botha het getuig dat die oorledenes destyds nog beserings kon opdoen toe hulle agter in ŉ polisievangwa vervoer is. Die vangwa het oor rowwe terrein gery.